Diari Oficial de la Generalitat Valenciana


Sumari del DOGV 3713, del 21-03-2000 (2000/1995)

REIAL DECRET 281/2000, de 25 de febrer, sobre l’ampliació de mitjans adscrits als serveis traspassats a la Comunitat Valenciana pel Reial Decret 3.059/1982, de 24 de juliol, en matèria de ports.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/2000/02/25/281/dof/vci/html**

### Dades del document

Número de DOGV
:   3713

Data del DOGV
:   21-03-2000

Secció del DOGV
:   I. DISPOSICIONS GENERALS

Número del document
:   2000/1995


Data del document
:   25-02-2000

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * descentralització
    * legislació
    * competència administrativa
    * instal·lació portuària

REIAL DECRET 281/2000, de 25 de febrer, sobre l'ampliació de mitjans adscrits als serveis traspassats a la Comunitat Valenciana pel Reial Decret 3.059/1982, de 24 de juliol, en matèria de ports. [2000/A1995]
  
L'article 149.1.20.ª de la Constitució espanyola reserva a l'estat la competència exclusiva en matèria de ports d'interés general.
  
D'una altra banda, l'article 31.15 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificada per la Llei Orgànica 5/1994, de 24 de març, atribueix a la Comunitat Valenciana la competència exclusiva en matèria de ports, sense perjudici del que disposa l'article 149.1.20.ª de la Constitució.
  
L'apartat 2 de l'article 5 de la Llei 27/1992, de 24 de novembre, de Ports de l'Estat i de la Marina Mercant, estableix que el Govern, mitjançant un reial decret, pot canviar la classificació dels ports per l'alteració de les circumstàncies que hi concórreguen, i estableix, a més, en l'apartat 3 del mateix article, que la pèrdua de la condició d'interés general d'un port comportarà el canvi de la seua titularitat a favor de la comunitat autònoma en el territori de la qual s'ubique, sempre que aquesta haja assumit les competències que calguen per a exercir aquesta titularitat.
  
Les circumstàncies sobrevingudes als ports de Vinaròs i Torrevieja han posat de manifest l'absència actual d'interés general en les activitats i serveis que desenvolupen, per això el Govern, d'acord amb el procediment establit amb aquest fi, ha procedit a un canvi en la classificació d'aquells, deixant sense efecte la seua inclusió en l'annex de l'esmentada Llei de Ports de l'Estat i de la Marina Mercant, on s'assenyalen en una relació els ports d'interés general.
  
El Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'estat a la Comunitat Valenciana.
  
De conformitat amb el que disposa el reial decret esmentat, que també regula el funcionament de la Comissió Mixta de Transferències disposada en la disposició transitòria quarta de l'Estatut d'Autonomia de la Comunitat Valenciana, aquesta Comissió va adoptar, en la reunió del dia 8 de febrer de 2000, l'acord corresponent, la virtualitat pràctica del qual exigeix l'aprovació del Govern mitjançant un reial decret.
  
En virtut d'això, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques, i amb la prèvia deliberació del Consell de Ministres en la reunió del dia 25 de febrer de 2000,
  
DECRETE
  
Article 1
  
S'aprova l'acord de la Comissió Mixta de Transferències establida en la disposició transitòria quarta de l'Estatut d'Autonomia de la Comunitat Valenciana, pel qual s'amplien els mitjans personals i patrimonials adscrits a les funcions i serveis traspassats a la Comunitat Valenciana en matèria de ports pel Reial Decret 3.059/1982, de 24 de juliol, adoptat pel Ple d'aquesta Comissió en la reunió de 8 de febrer de 2000, i que es transcriu com a annex a aquest reial decret.
  
Article 2
  
En conseqüència, queden traspassats a la Comunitat Valenciana els béns, drets i obligacions i personal, que figuren en les relacions adjuntes al propi acord de la Comissió Mixta, en els termes i condicions que s'hi especifiquen.
  
Article 3
  
Aquests traspassos seran efectius a partir de la data assenyalada en l'acord de la Comissió Mixta, sense perjudici que el Ministeri de Foment produïsca, fins a l'entrada en vigor d'aquest reial decret, si pertoca, els actes administratius que calguen per al manteniment dels serveis en el mateix règim i nivell de funcionament que tingueren en el moment de l'adopció de l'acord.
  
DISPOSICIÓ FINAL
  
Única
  
Aquest reial decret entrarà en vigor l'endemà de la seua publicació en el Boletín Oficial del Estado.
  
Madrid, 25 de febrer de 2000
  
El ministre d'Administracions Públiques,
  
ÁNGEL ACEBES PANIAGUA
  
JUAN CARLOS R.
  
ANNEX
  
La senyora Rosa Rodríguez Pascual i la senyora Amparo Koninchx Frasquet, secretàries de la Comissió Mixta de Transferències establida en la disposició transitòria quarta de l'Estatut d'Autonomia de la Comunitat Valenciana,
  
CERTIFIQUEN
  
Que en la sessió plenària de la Comissió Mixta de Transferències, del dia 8 de febrer de 2000, es va adoptar un acord mitjançant el qual s'amplien els mitjans personals i patrimonials traspassats a la Comunitat Valenciana en matèria de ports pel Reial Decret 3.059/1982, de 24 de juliol, en els termes que s'indiquen a continuació:
  
A) Referència a normes constitucionals i estatutàries en què s'empara l'ampliació de mitjans.
  
La Constitució, en l'article 149.1.20.ª, reserva a l'estat la competència exclusiva en matèria de ports d'interés general.
  
D'una altra banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificada per la Llei Orgànica 5/1994, de 24 de març, estableix en l'article 31.15 que correspon a la Comunitat Valenciana la competència exclusiva en matèria de ports, sense perjudici del que disposa l'article 149.1.20.ª de la Constitució.
  
La Llei 27/1992, de 24 de novembre, de Ports de l'Estat i de la Marina Mercant, determina en l'article 5, apartat 2, que el canvi de classificació d'un port el realitzarà el Govern, mitjançant un reial decret, a proposta de l'extint Ministeri d'Obres Públiques, Transports i Medi Ambient, i en l'apartat 3 que la pèrdua de la condició d'interés general comportarà el canvi de la seua titularitat a favor de la comunitat autònoma en el territori de la qual s'ubique, sempre que aquesta haja assumit les competències que calguen per a exercir aquesta titularitat.
  
El Govern, d'acord amb el procediment establit amb aquest fi, ha procedit a un canvi en la classificació dels ports de Vinaròs i Torrevieja, deixant sense efecte la seua inclusió en els annexos de l'esmentada Llei de Ports de l'Estat i de la Marina Mercant, on s'assenyalen en una relació els ports d'interés general.
  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, regulen la forma i condicions a què han d'ajustar-se els traspassos de funcions i serveis de l'estat a la Comunitat Valenciana.
  
Basant-se en aquestes previsions normatives, pertoca efectuar l'ampliació dels mitjans personals i patrimonials adscrits als serveis traspassats a la Comunitat Valenciana pel Reial Decret 3.059/1982, de 24 de juliol.
  
B) Ports que integren l'ampliació.
  
S'amplien els ports traspassats a la Comunitat Valenciana, en virtut del reial decret adés esmentat, amb el traspàs dels següents:
  
a) Vinaròs.
  
b) Torrevieja.
  
C) Bens, drets i obligacions corresponents a l'ampliació.
  
1. Es traspassen a la comunitat autònoma els bens, drets i obligacions de l'estat que s'inclouen en l'inventari detallat de la relació adjunta número 1.
  
A partir de l'efectivitat d'aquest traspàs, la comunitat autònoma se subroga en els drets i obligacions que, amb posterioritat a aquesta, es deriven dels contractes de qualsevol tipus subscrits per l'estat, així com de les concessions i autoritzacions i, en general, de qualsevol altra relació jurídica.
  
En el moment de l'efectivitat d'aquest traspàs, es transferirà a la comunitat autònoma la titularitat de tots els ingressos que es meriten en endavant per a l'explotació dels ports transferits.
  
En relació amb aquest exercici, es liquidarà la part proporcional dels ingressos facturats i no meritats.
  
2. En el termini d'un mes des de l'aprovació d'aquest acord pel Govern, es firmaran les corresponents actes de lliurament i recepció de mobiliari, equipament i material inventariable i immobles, a les quals s'adjuntarà un plànol de cada port, on es fixarà la línia d'ocupació del domini públic i la identificació deguda dels béns que es traspassen.
  
D) Mitjans personals corresponents a l'ampliació.
  
El personal adscrit als serveis portuaris dels ports que es traspassen i que apareix assenyalat nominalment en la relació número 2 passarà a dependre de la Comunitat Valenciana, conservant la totalitat dels seus drets laborals.
  
E) Valoració definitiva de les càrregues financeres corresponents a l'ampliació de mitjans.
  
El finançament del servei es realitzarà a càrrec dels ingressos corresponents a la prestació de serveis que a partir de la data d'efectivitat del traspàs assumeix la Comunitat Valenciana.
  
F) Inventari de la documentació administrativa relativa als mitjans traspassats.
  
El lliurament de la documentació i expedients dels mitjans traspassats es realitzarà en el termini d'un mes des de la publicació del reial decret mitjançant el qual s'aprove aquest acord i de conformitat amb el que estableix l'article 8 del Reial Decret 4.015/1982, de 29 de desembre.
  
G) Data d'efectivitat de l'ampliació de mitjans.
  
L'ampliació de mitjans personals, materials i econòmics objecte d'aquest acord tindrà efectivitat a partir del dia 1 d'abril de 2000.
  
I perquè conste, expedim aquest certificat.
  
Madrid, 8 de febrer de 2000
  
Les secretàries de la Comissió Mixta: Rosa Rodríguez Pascual i Amparo Koninckx Frasquet.


Còpia Permalink ELI